Joriy mavsumning ikkinchi davrasida «Milan» boshqaruvidan iste’foga chiqarilgan mutaxassis Sinisha Mixaylovich yangi mavsumda «Torino» jamoasida bosh murabbiy sifatida ishlaydigan bo‘ldi. Serbiyalik murabbiy bilan tuzilgan shartnoma 2 yilga tuzilgan. 47 yoshli mutaxassis 12 aprel kuni qoniqarsiz natijalar tufayli «rossonerlar» bosh murabbiyligidan iste’foga chiqarilgan va uning o‘rnini Kristian Brokki egallagandi. «Milan» Mixaylovichga shartnoma muddatidan oldin buzilgani uchun 1 million yevro miqdorida tovon puli to‘laydi. Bundan oldinroq, Jampero Ventura «Torino» bosh murabbiyligini tark etgani ma’lum qilingandi. Ventura boshqaruvida jamoa mavsumda 12-o‘rinni egalladi. Uning nomi 2016 yilgi Yevropa chempionatidan keyin Italiya terma jamoasi rahbarligidan ketadigan Antonio Kontening o‘rnini egallashi mumkin bo‘lgan nomzodlar qatorida keltirilgan.